สธ.คุม “น้ำเมา” ปีใหม่ ลดอุบัติเหตุ-อาชญากรรม
“สาธิต ปิตุเตชะ” เห็นชอบควบคุมเครื่องดื่มแอลกอฮอล์ในช่วงเทศกาลปีใหม่ หวังลดอุบัติเหตุ-อาชญากรรม พร้อมเข้มงวดในผู้กระทำความผิด
“สาธิต ปิตุเตชะ” เห็นชอบควบคุมเครื่องดื่มแอลกอฮอล์ในช่วงเทศกาลปีใหม่ หวังลดอุบัติเหตุ-อาชญากรรม พร้อมเข้มงวดในผู้กระทำความผิด
23 ธ.ค. 2565

นายสาธิต ปิตุเตชะ รมช.สาธารณสุข เปิดเผยว่า ภายหลังเป็นประธานการประชุมคณะกรรมการนโยบายเครื่องดื่มแอลกอฮอล์แห่งชาติ ครั้งที่ 2/65 ว่า ที่ประชุมเห็นชอบแนวทางการควบคุมเครื่องดื่มแอลกอฮอล์ในช่วงเทศกาลปีใหม่ 66 กำหนดแนวคิดการรณรงค์ “ขับไม่ดื่ม ดื่มไม่ขับ” ตามที่คณะกรรมการควบคุมเครื่องดื่มแอลกอฮอล์เสนอ แบ่งการดำเนินงานเป็น 3 ช่วง
1.ช่วงเตรียมความพร้อมก่อนเทศกาลปีใหม่ รณรงค์จัดกิจกรรมปีใหม่ปลอดเหล้า หรือสวดมนต์ข้ามปี สร้างกระแสให้ร้านค้าและประชาชนปฏิบัติตามกฎหมาย เช่น ห้ามขายให้เด็กอายุต่ำกว่า 20 ปี ห้ามส่งเสริมการขาย ลดแลกแจกแถม ขายในเวลาที่กำหนด 11.00-14.00 น. และ 17.00-24.00 น.
2.ช่วงเทศกาลปีใหม่ใช้มาตรการชุมชนเชิงบวก เพิ่มศักยภาพด่านชุมชนคัดกรองผู้ขับขี่ที่มีอาการมึนเมา กรณีเกิดเหตุมีผู้บาดเจ็บหรือเสียชีวิต ให้เป่าวัดปริมาณแอลกอฮอล์ทางลมหายใจทุกราย หากไม่สามารถเป่าได้ให้ส่ง รพ.เจาะเลือดตรวจปริมาณแอลกอฮอล์ และบังคับใช้กฎหมายเข้มงวดในผู้กระทำผิด
3.ช่วงหลังปีใหม่ เน้นคัดกรองส่งต่อผู้กระทำผิดฐานเมาแล้วขับที่ถูกศาลสั่งคุมประพฤติ ให้เข้ารับการบำบัดรักษา นายสาธิตกล่าวต่อว่า ข้อเสนอของกลุ่มผู้ประกอบการ เช่น ขยายเวลาขายเครื่องดื่มแอลกอฮอล์ไปจนถึง 02.00 น. ยกเลิกเวลาห้ามขาย 14.00-17.00 น. และกำหนดพื้นที่พิเศษเพื่อการท่องเที่ยวยามค่ำคืนให้ขายตั้งแต่ 11.00-04.00 น.
โดยที่ประชุมเห็นตรงกันว่าประเทศไทยมีการกำหนดเวลาให้สอดคล้องกับพฤติกรรมการบริโภคของประชาชน และการควบคุมการขายก็เพื่อลดปัญหาด้านสุขภาพ ครอบครัว อุบัติเหตุ อาชญากรรม และป้องกันเด็กและเยาวชนไม่ให้เข้าถึงโดยง่าย ซึ่งเป็นมาตรการที่องค์การอนามัยโลกแนะนำ